b'\n_START_ARTICLE_\nItalijos kult\xc5\xabra\n_START_PARAGRAPH_\nNuo pat I am\xc5\xbeiaus pr. m. e. iki pat XVI a. Apenin\xc5\xb3 pusiasalis buvo vakar\xc5\xb3 kult\xc5\xabros centras ir \xc4\x8dia susik\xc5\xabr\xc4\x97 Romos imperija, Romos Katalik\xc5\xb3 Ba\xc5\xbeny\xc4\x8dia, buvo atrasti Barokas ir Renesansas. \xc5\xa0iuo laikotarpiu Italijoje k\xc5\xabr\xc4\x97 daug \xc5\xbeymi\xc5\xb3 tapytoj\xc5\xb3, skulptori\xc5\xb3, atlik\xc4\x97j\xc5\xb3, kompozitori\xc5\xb3, matematik\xc5\xb3, architekt\xc5\xb3 ir istorik\xc5\xb3. Italijos ind\xc4\x97lis \xc4\xaf kult\xc5\xabrin\xc4\xaf ir istorin\xc4\xaf Europos paveld\xc4\x85 i\xc5\xa1lieka did\xc5\xbeiulis._NEWLINE_Italijoje yra daugiausiai UNESCO Pasaulio paveldo s\xc4\x85ra\xc5\xa1o saugom\xc5\xb3 paveld\xc5\xb3 pasaulyje - 44 (2010 m.). Taip pat Italija yra 8 pasaulyje pagal gyvenimo kokyb\xc4\x97s indeks\xc4\x85, 2 - pagal visuomen\xc4\x97s sveikatos prie\xc5\xbei\xc5\xabr\xc4\x85, 19 vietoje pagal gyvenimo trukm\xc4\x99.\n_START_SECTION_\nDail\xc4\x97 ir skulpt\xc5\xabra\n_START_PARAGRAPH_\nI\xc5\xa1 Italijos kil\xc4\x99 daugyb\xc4\x97 svarbi\xc5\xb3 meno ir intelektualini\xc5\xb3 jud\xc4\x97jim\xc5\xb3, kurie pasklido visoje Europoje, tokie kaip Renesansas ir Barokas. Italijoje dirbo vieni \xc5\xbeymiausi\xc5\xb3 vis\xc5\xb3 laik\xc5\xb3 meninink\xc5\xb3 kaip Leonardas da Vin\xc4\x8dis, D\xc5\xbeotas, Mikeland\xc5\xbeelas, Boti\xc4\x8delis, Fra And\xc5\xbeelikas, Tintoretas, Donatelas, Karavad\xc5\xbeas, Ticianas, Rafaelis, Berninis, Tiepolas ir daugelis kit\xc5\xb3.\n_START_SECTION_\nKinas\n_START_PARAGRAPH_\nItalijos kino kult\xc5\xabra prasid\xc4\x97jo keli m\xc4\x97nesiai po Broli\xc5\xb3 Liumjer\xc5\xb3 pirmojo kino seanso 1895 m. Pirmasis Italijos kino filmas buvo keli\xc5\xb3 sekund\xc5\xbei\xc5\xb3 trukm\xc4\x97s, vaizduojantis popie\xc5\xbeiaus Leo XIII palaiminim\xc4\x85. Italijos kino pramon\xc4\x97 susik\xc5\xabr\xc4\x97 tarp 1903 ir 1908 met\xc5\xb3, kuomet \xc4\xafsik\xc5\xabr\xc4\x97 pagrindin\xc4\x97s Italijos kino produkcijos kompanijos - Roman Cines, Ambrosio of Turin ir Itala Film. Kitos kompanijos v\xc4\x97liau spar\xc4\x8diai prad\xc4\x97jo savo veikl\xc4\x85 Milane ir Neapolyje. Per trump\xc4\x85 laik\xc4\x85 kompanijos pasiek\xc4\x97 tinkam\xc4\x85 film\xc5\xb3 kokyb\xc4\x99 ir j\xc5\xb3 produkcija prad\xc4\x97jo plisti u\xc5\xbe Italijos rib\xc5\xb3. Italijos kinas buvo vienas i\xc5\xa1 Benito Mussolini naudojam\xc5\xb3 propagandos b\xc5\xabd\xc5\xb3 II pasaulinio karo metu._NEWLINE_Po karo Italijos kino kult\xc5\xabra spar\xc4\x8diai pl\xc4\x97t\xc4\x97si ir populiar\xc4\x97jo visame pasaulyje. \xc5\xbdymiausi to meto re\xc5\xbeisieriai buvo Vittorio De Sica, Federico Fellini, Sergio Leone, Pier Paolo Pasolini, Michelangelo Antonioni ir Dario Argento._NEWLINE_Pastaruoju metu Italijos kinas retai tampa populiarus visame pasaulyje. Tokiomis i\xc5\xa1imtimis galima vadinti 1997 m. Roberto Benigni sukurt\xc4\x85 Gyvenimas yra gra\xc5\xbeus ir 1994 m. Il Postino (re\xc5\xbeisierius Michael Radford).\n_START_SECTION_\nTelevizija\n_START_PARAGRAPH_\nTelevizijos transliacijos Italijoje prasid\xc4\x97jo 1939 m., kuomet prad\xc4\x97tos bandomosios transliacijos. Ta\xc4\x8diau tai truko labai trumpai, nes nuo 1940 m., kai Italija prisijung\xc4\x97 prie II pasaulinio karo, visos transliacijos buvo nutrauktos. 1954 m. televizija v\xc4\x97l atgijo, kai susik\xc5\xabr\xc4\x97 dvi \xc5\xbeiniasklaidos kompanijos - valstyb\xc4\x97s kontroliuojama RAI kompanija ir v\xc4\x97liau susik\xc5\xabrusi did\xc5\xbeiausia komercin\xc4\x97 \xc5\xbeiniasklaidos kompanija Mediaset._NEWLINE_Kanalas Rai 1 yra pats populiariausias kanalas Italijoje. Antrasis pagal populiarum\xc4\x85 - komercinis Canale 5._NEWLINE_Pagal 2008 m. apklaus\xc4\x85 tik 24% ital\xc5\xb3 pasitiki \xc5\xa1alies TV naujien\xc5\xb3 programomis. Pagal \xc5\xa1\xc4\xaf rodikl\xc4\xaf Italija viena i\xc5\xa1 trij\xc5\xb3 \xc5\xa1ali\xc5\xb3, kurios gyventojai labiau pasitiki interneto naujienomis, nei TV naujien\xc5\xb3 programomis.\n_START_SECTION_\nLiterat\xc5\xabra\n_START_PARAGRAPH_\n\xc5\xa0alia pagrindinio \xc5\xa1iuolaikin\xc4\x97s ital\xc5\xb3 kalbos Dante Aligierio k\xc5\xabrinio \xe2\x80\x9eDievi\xc5\xa1koji komedija\xe2\x80\x9c (itali\xc5\xa1kai Divina Commedia), Italija gali pasigirti ir kitais garsiais ra\xc5\xa1ytojais, poetais ir literatais: Giovanni Boccaccio, Giacomo Leopardi, Alessandro Manzoni, Torquato Tasso, Ludovico Ariosto ir Petrarch, kurio \xc5\xbeinomiausia ekspresijos i\xc5\xa1rei\xc5\xa1kimo priemon\xc4\x97 sonetas, buvo i\xc5\xa1rasta Italijoje. \xc5\xbdinomi filosofai, tarp kuri\xc5\xb3 yra Giordano Bruno, Marsilio Ficino, Niccol\xc3\xb2 Machiavelli ir Giambattista Vico. \xc5\xa0iuolaikiniai literatai ir Nobelio premijos laureatai yra poetas Giosu \xc3\xa8 Carducci (1906), realistinis ra\xc5\xa1ytojas Grazia Deledda (1926), \xc5\xa1iuolaikinis teatro autorius Luigi Pirandello (1936), poetai Salvatore Quasimodo (1959) ir Eugenio Montale (1975), satyras ir teatro autorius Dario Fo (1997).\n_START_SECTION_\nKalba\n_START_PARAGRAPH_\nItal\xc5\xb3 kalba yra viena i\xc5\xa1 roman\xc5\xb3 kalb\xc5\xb3. Ital\xc5\xb3 kalba turi daug dialekt\xc5\xb3, o moderni ital\xc5\xb3 kalba susiformavo Florencijos, Pizos ir Sienos dialekto pagrindu, d\xc4\x97l \xc5\xa1io regiono kult\xc5\xabrin\xc4\x97s \xc4\xaftakos \xe2\x80\x93 \xc5\xa1ia kalba para\xc5\xa1yta Dant\xc4\x97s \xe2\x80\x9eDievi\xc5\xa1koji komedija\xe2\x80\x9c, kuri laikoma pirmuoju modernios ital\xc5\xb3 kalbos gro\xc5\xbein\xc4\x97s literat\xc5\xabros darbu, taip pat Petrarkos ir Boka\xc4\x8dio darbai._NEWLINE_Ital\xc5\xb3 kalba \xc5\xa1ioje \xc5\xa1alyje kalba apie 60 milijon\xc5\xb3 \xc5\xbemoni\xc5\xb3, o likusiame pasaulyje - apie 70 milijon\xc5\xb3.\n_START_SECTION_\nMokslas\n_START_PARAGRAPH_\nMokslin\xc4\x97s revoliucijos kryptimi pa\xc5\xbeang\xc4\x85 padar\xc4\x97 Galil\xc4\x97jo Galil\xc4\x97jus, o Leonardas da Vin\xc4\x8dis buvo svarbiausias renesanso \xc5\xbemogus. Italija buvo mokslinink\xc5\xb3 ir i\xc5\xa1rad\xc4\x97j\xc5\xb3 namai: fizikas Enrico Fermi komandos, kuri pastat\xc4\x97 pirm\xc4\x85 branduolin\xc4\xaf reaktori\xc5\xb3, vadovas; astronomas Giovanni Domenico Cassini; fizikas Alessandro Volta, elektrin\xc4\x97s baterijos i\xc5\xa1rad\xc4\x97jas; matematikai Lagrange ir Fibonacci; radijo i\xc5\xa1rad\xc4\x97jas Nobelio fizikos premijos laureatas Guglielmo Marconi; ir Antonio Meucci, vienas i\xc5\xa1 telefono i\xc5\xa1rad\xc4\x97j\xc5\xb3.\n_START_SECTION_\nMuzika\n_START_PARAGRAPH_\nItal\xc5\xb3 kult\xc5\xabroje svarb\xc5\xb3 vaidmen\xc4\xaf vaidino muzika - nuo liaudies muzikos iki klasikos. Pagimd\xc5\xbeiusi oper\xc4\x85, Italija apr\xc5\xabpina daugel\xc4\xaf klasikin\xc4\x97s muzikos fond\xc5\xb3. Instrumentai, naudojami klasikin\xc4\x97je muzikoje, kaip pianinas ir smuikas, buvo i\xc5\xa1rasti Italijoje, ir daugelis egzistuojan\xc4\x8di\xc5\xb3 klasikin\xc4\x97s muzikos form\xc5\xb3, kaip simfonija, koncertas ir sonata, randa savo \xc5\xa1aknis Italijoje. Tarp garsiausi\xc5\xb3 Italijos kompozitori\xc5\xb3 yra renesanso kompozitoriai Palestrina ir Claudio Monteverdi, baroko kompozitoriai Domenico Scarlatti, Arcangelo Corelli ir Antonio Vivaldi, klasikos kompozitoriai Paganini ir Rossini, bei romantizmo kompozitoriai Verdi ir Puccini. \xc5\xa0iuolaikiniai Italijos kompozitoriai, tokie kaip Berio ir Nono, yra reik\xc5\xa1mingi bandomosios ir elektronin\xc4\x97s muzikos i\xc5\xa1sivystyme.\n_START_SECTION_\nNobelio premijos laureatai\n_START_PARAGRAPH_\nIki 2010 m. Italija turi 20 Nobelio premijos laureat\xc5\xb3. Pirmieji 1906 m. \xc5\xa1i\xc4\x85 premij\xc4\x85 laim\xc4\x97jo poetas Giosu\xc3\xa8 Carducci ir mokslininkas Camillo Golgi._NEWLINE_Paskutinis italas laim\xc4\x97j\xc4\x99s Nobelio premij\xc4\x85 yra 2007 m. triumfav\xc4\x99s genetikos mokslininkas Mario Capecchi.\n_START_SECTION_\nSportas\n_START_PARAGRAPH_\nPopuliariausias sportas \xc5\xa1alyje yra futbolas (Serie A lyga yra viena \xc5\xbeinomiausi\xc5\xb3 pasaulyje). Krep\xc5\xa1inis tarp populiariausi\xc5\xb3 antras. Taip pat populiar\xc5\xabs tinklinis, vandensvydis, fechtavimasis, regbis, dvira\xc4\x8di\xc5\xb3 lenktyn\xc4\x97s, ledo ritulys (daugiausia Milane, Trentino-Alto Adid\xc5\xbe\xc4\x97 ir Veneto regionuose) ir Formul\xc4\x97s-1 lenktyn\xc4\x97s._NEWLINE_\xc5\xbdiemos sportas yra populiariausias \xc5\xa1iaur\xc4\x97je, kuriose italai konkuruoja tarptautiniuose \xc4\x8dempionatuose ir Olimpin\xc4\x97se \xc5\xbeaidyn\xc4\x97se. Sportas yra \xc4\xaftraukiamas ir \xc4\xaf festivalius - Palio ir Gondola (regata) rungtyn\xc4\x97s vyksta Venecijoje kiekvien\xc4\x85 rugs\xc4\x97jo pirm\xc4\x85j\xc4\xaf sekmadien\xc4\xaf._NEWLINE_Sporto rungtys \xc5\xa1alyje i\xc5\xa1sivyst\xc4\x97 nuo gladiatori\xc5\xb3 kov\xc5\xb3 Antikin\xc4\x97je Romoje koliziejuje iki klubini\xc5\xb3 futbolo komand\xc5\xb3 kov\xc5\xb3 Olimpiniame Romos stadione.'